Seun van struggle-veteraan reageer op private vervolgingAdv. Gerrie Nel en Monique van Oosterhout by die perskonferensie. Foto: Jonisayi Maromo/ANA Alexis Bizos, seun van die wêreldberoemde menseregte-advokaat George Bizos, het glo voorheen ook ŉ klag van aanranding teen sy vrou aanhangig gemaak. Adv. Gerrie Nel en AfriForum het Dinsdag tydens ŉ perskonferensie aangekondig dat hulle Alexis Bizos privaat gaan vervolg. AfriForum het aangedui dat Alexis Bizos sy vrou, Monique van Oosterhout, glo verskeie kere aangerand het, maar die Nasionale Vervolgingsgesag (NVG) besluit het om hom nie te vervolg nie. Nel, hoof van AfriForum se privaat vervolgingseenheid, tree namens Van Oosterhout op. Hanro Friedrich, Alexis Bizos se regsverteenwoordiger, het in reaksie op die bewerings gesê sy kliënt het in Maart 2015 ook ŉ klag van aanranding teen Van Oosterhout aanhangig gemaak in dié verband. “My kliënt ontken die bewerings rakende huishoudelike geweld en haar weergawe wat deur AfriForum voorgehou is,” het Friedrich in ŉ verklaring gesê. “Die NVG het geweier om die saak te vervolg. My kliënt het ŉ beskermingsbevel teen Van Oosterhout gekry nadat al die bewyse aan die gesinsgeweldhof voorgelê is.” Friedrich het gesê sy kliënt glo die private vervolging is kwelsugtig, betreurenswaardig en spesifiek ontwerp om hom en sy gesin in die verleentheid te bring. Hy het gesê AfriForum en Van Oosterhout se private vervolging word gedoen vir die rolspelers se eie gevestigde belange, insluitende ŉ dreigende datum ten opsigte van hul egskeiding waarvan sy kliënt die eiser is in die hooggeregshof. Kallie Kriel, uitvoerende hoof van AfriForum, het Dinsdag gesê daar is ŉ vlaag van geweld teen vroue in Suid-Afrika. Bizos en Van Oosterhout is al 23 jaar getroud en sy is glo by verskeie geleenthede aangerand. Maroela Media het vroeër berig Nel en AfirForum wil Bizos spesifiek vervolg in verband met ŉ beweerde voorval op 16 Maart 2015 waar Van Oosterhout glo so erg aangerand is dat sy ses ribbes gebreek het. Volgens Kriel is Bizos in hegtenis geneem ná die voorval, maar daar is besluit om hom nie te vervolg nie. Kriel het gesê AfriForum glo in gelykheid voor die reg en het daarom besluit om in te gryp in ’n saak waar ’n geweldenaar teenoor ’n vrou skynbaar nie vervolg word nie, bloot op grond van die feit dat sy pa ’n prominente figuur is. Benewens die bykomstige viktimisering wat daarmee gepaardgegaan het om die saak by die polisie aan te meld, kon Van Oosterhout ná verskeie interaksies met die NVG nie daarin slaag om die NVG sover te kry om Bizos te vervolg nie. ’n Nolle prosequi-sertifikaat is gevolglik op 11 September 2015 deur die NVG uitgereik. Volgens Nel het AfriForum opnuut aansoek gedoen vir ’n nolle prosequi-sertifikaat en sal Bizos privaat vervolg word vir aanranding met die opset om ernstig te beseer. Van Oosterhout het versoek om nie die media te woord te staan nie. Volgens Nel is Van Oosterhout en Bizos steeds getroud, maar is ŉ egskeidingsproses reeds aan die gang.